পুলিশ ও প্রত্যক্ষদর্শীরা জানায়, গত বুধবার রাতে চাঁপাইনবাবগঞ্জ জেলার কানসাট থেকে ছেড়ে আসা ঢাকাগামী আমবোঝাই ট্রাক রাত ১১টার দিকে শহরের তেবাড়িয়া বাইপাস দিয়ে যাওয়ার সময় পিটিআই মোড়ের পশ্চিমে চলন্ত ট্রাকে আগুন দিয়ে ভাংচুর করা হয়। এ সময় ট্রাকের ড্রাইভার এবং হেলপার দ্রুত গাড়ি থেকে নেমে  গেলেও পেছনের কেবিনে ঘুমিয়ে থাকার কারণে আম ব্যবসায়ী মোশারফ হোসেন মারাত্মকভাবে অগ্নিদগ্ধ হন। অগ্নিদগ্ধ আম ব্যবসায়ী মোশারফ শরিয়তপুর জেলার ঘোষালশিকদার গ্রামের আইয়ুব হোসেনের ছেলে। গত বৃহস্পতিবার সকালেই তাকে ঢাকা মেডিক্যাল কলেজ হাসপাতালের বার্ণ ইউনিটে ভর্তি করা হয়েছে। আগুনে ট্রাকটি ব্যাপকভাবে ক্ষতিগ্রস্ত ও ট্রাকে থাকা অনেক আম পুঁড়ে নষ্ট হয়ে যায়। এ ঘটনার পরপরই নাটোর থানার পুলিশ অভিযান চালিয়ে তেবাড়িয়া পালপাড়ার বাদশা আলমের ছেলে রফিকুল ইসলাম ও গফুর ভূঁইয়ার ছেলে আলম ভূঁইয়া এবং তেবাড়িয়া মধ্যপাড়ার জনাব আলীর ছেলে মাসুদ রানা  ও মোঃ ইউনুস আলীর ছেলে মামুনুর রশিদকে আটক করে। গত বৃহস্পতিবার বিকেলে এ ঘটনায় কানসাটের আম ব্যবসায়ী রফিকুল ইসলাম বাদী হয়ে নাটোর থানায় মামলা দায়ের করেছেন। নাটোর জেলা বিএনপির সাধারণ সম্পাদক আমিনুল হক এ ঘটনায় কোনো প্রমাণ ছাড়াই বিএনপি কর্মীদের আটকের নিন্দা জানিয়েছেন।